પાલનપુરમાં લડબી નદીમાં થયેલા દબાણો હટાવવા માટે હવે શહેરની પ્રજાએ પણ સુર પુરાવ્યો છે. ચોમાસામાં મુશ્કેલી સહન કરવી ન પડે તે માટે તેઓ રસ્તા ઉપર આવી રહ્યા છે. બીજી તરફ મિડીયામાં સતત આ પ્રશ્ન ઉઠી રહ્યો હોવાથી ભ્રષ્ટ અધિકારીઓ તેમજ બિલ્ડર- ભૂમાફિયામાં ફફડાટ પ્રસરી જવા પામ્યો છે. ત્યારે હરકતમાં આવેલા તંત્ર દ્વારા જો આ લડબીનું માપ નક્કી કરી તેની બંને બાજુએ નિયમાનુસાર પંદર- પંદર મીટરના ડિમાર્કેશન કરી તે દબાણો દૂર કરી દેવામાં આવે તો સમસ્યાનો કાયમી ઉકેલ આવી શકે તેમ છે.પાલનપુરમાં લડબીનદીમાં થયેલા દબાણો દૂર કરાવવા માટે નવ ગુજરાત સમય દ્વારા પહેલ કરવામાં આવી હતી. જે બાદ અન્ય મિડીયા દ્વારા પણ આ ઝૂબેશને સમર્થન આપી સતત આ સમસ્યારૂપી પ્રશ્નને ચગાવવામાં આવી રહ્યો છે.